МОТИВИ КЪМ ПРОЕКТ НА ПРАВИЛНИК ЗА ИЗМЕНЕНИЕ И ДОПЪЛНЕНИЕ НА ПРАВИЛНИКА ЗА ОРГАНИЗАЦИЯТА И ДЕЙНОСТТА НА ОБЩИНСКИЯ СЪВЕТ, НЕГОВИТЕ КОМИСИИ И ВЗАИМОДЕЙСТВИЕТО МУ С ОБЩИНСКАТА АДМИНИСТРАЦИЯ НА ОБЩИНА БУРГАС


I. Причини, които налагат приемането

Законът за прозрачност при представителство на интереси въвежда изисквания за прозрачност, отчетност, проследимост и почтеност при взаимодействието между органите и лицата, участващи във вземането на публични решения, и представителите на интереси.
Проектът се предлага в изпълнение на § 5 от преходните и заключителните разпоредби на Закона за прозрачност при представителство на интереси, съгласно който органите по чл. 5 от закона приемат етични правила за осъществяване на представителство на интереси.
Правилникът за организацията и дейността на Общинския съвет, неговите комисии и взаимодействието му с общинската администрация на Община Бургас урежда организацията на работата на Общинския съвет, постоянните и временните комисии, реда за внасяне, обсъждане и приемане на проекти на решения и други актове, публичността на заседанията и материалите, както и функциите на звеното по чл. 29а от Закона за местното самоуправление и местната администрация.
В действащия Правилник липсва самостоятелна уредба относно:
1. взаимодействието с представители на интереси;
2. заявяването и отразяването на лични срещи с представители на интереси;
3. декларирането на представляван интерес и свързаност при участие във работни групи, изслушвания, обществени обсъждания и други консултативни формати;
4. разглеждането на сигнали за нарушения на тези правила от Етичната комисия;
5. организационно-техническото подпомагане на тези дейности от звеното по чл. 29а ЗМСМА.
Поради това е необходимо в Правилника да бъде създадена самостоятелна глава, която урежда кратки, ясни и практически приложими етични правила при представителство на интереси пред Общински съвет – Бургас.
Включването на правилата в действащия Правилник е систематично най-подходящият подход, тъй като именно този акт урежда организацията на Общинския съвет, неговите комисии, взаимодействието с администрацията, публичността на материалите и реда за работа по проекти на актове.

II. Цели, които се поставят

С проекта се цели:
1. въвеждане на самостоятелна глава относно етичните правила при представителство на интереси;
2. осигуряване на равнопоставен и прозрачен ред за взаимодействие с представители на интереси;
3. предотвратяване на привилегирован достъп до информация, проекти, становища и материали;
4. създаване на ред за заявяване на лични срещи;
5. въвеждане на образец на декларация за представляван интерес и свързаност;
6. въвеждане на образец на заявление-декларация за лична среща;
7. определяне на Етичната комисия като компетентна да разглежда сигнали за нарушения на новата глава, доколкото сигналите се отнасят до поведение на общински съветници при осъществяване на дейността им;
8. използване на съществуващото звено по чл. 29а ЗМСМА за организационно-техническо подпомагане;
9. повишаване на публичността, отчетността и доверието в работата на Общински съвет – Бургас.

III. Финансови и други средства, необходими за прилагането

За прилагането на проекта не са необходими допълнителни бюджетни средства.
Изпълнението ще се осъществява чрез съществуващата административна и техническа обезпеченост на Общински съвет – Бургас, включително чрез:
1. официалната интернет страница на Общински съвет – Бургас;
2. официалния електронен адрес council@burgas.bg;
3. звеното по чл. 29а ЗМСМА;
4. действащата деловодна организация;
5. съществуващите правила за публикуване, съхраняване и архивиране на документи;
6. действащата Етична комисия към Общински съвет – Бургас.
Евентуалните технически действия по публикуване на информация, приемане на заявления и декларации и поддържане на календар за срещи по Закона за прозрачност при представителство на интереси и актовете по прилагането му, ще се извършват в рамките на обичайната дейност на Общински съвет – Бургас.

IV. Очаквани резултати от прилагането

Очакваните резултати от прилагането на проекта са:
1. повишаване на прозрачността при взаимодействията с представители на интереси;
2. уеднаквяване на реда за подаване на становища, декларации и заявления за лични срещи;
3. по-добра проследимост на контактите, свързани с подготовката и обсъждането на актове;
4. намаляване на риска от нерегламентирано влияние;
5. намаляване на риска от привилегирован достъп до информация;
6. засилване на ролята на Етичната комисия;
7. подобряване на публичната отчетност;
8. повишаване на доверието на гражданите, юридическите лица и организациите в работата на Общински съвет – Бургас.

V. Анализ за съответствие с правото на Европейския съюз
[bookmark: _GoBack]
Проектът не транспонира акт на Европейския съюз.
Проектът е съобразен с общите принципи на добро управление, прозрачност, равнопоставеност, отчетност и защита на личните данни.
При прилагането на новата глава следва да се спазват изискванията на Регламент (ЕС) 2016/679, Закона за защита на личните данни и приложимото национално законодателство при обработване и публикуване на информация, съдържаща лични данни.

